Eesti Vabariik

Harju maakond

Kose vald

**KOSE VALLAVOLIKOGU OTSUS**

**Kose**  **.... märts 2025 nr ...**

**Kose alevikus Põllu tänava piirkonna detailplaneeringu osaliselt kehtetuks tunnistamine Põllu tn 12 katastriüksusel**

Kose Vallavolikogu on 23. novembri 2000. a otsusega nr 50 kehtestanud Põllu tänava piirkonna detailplaneeringu (koostajad OÜ Disarek ja Kose Maakorralduse OÜ, planID 29189, kovID D11). Planeeringuala asub Kose aleviku põhjaosas ja selle suurus oli planeeringu kehtestamisel ligikaudu 15 ha. Planeeringu koostamise eesmärgiks oli maaomandi korrastamine ja tööstuspiirkonda teenindava tänava rajamine. Planeeringuga kavandati 39 krunti. Planeering on suuremas osas ellu viidud. Jõe tn 25 katastriüksusele on 2001. a kehtestatud uus detailplaneering. 2020. a on Põllu tänava piirkonna detailplaneering tunnistatud osaliselt kehtetuks Põllu tn 1 katastriüksusel.

Kaitseliit on avaldanud soovi (registreeritud Kose Vallavalitsuse dokumendiregistris nr 7-1.2/307) detailplaneeringu kehtetuks tunnistamiseks Põllu tn 12 katastriüksusel (33702:003:0231, 100% riigikaitsemaa) ehk planeeringus kruntidel nr 35 ja 36. Planeeringu kohaselt on krunt 35 ette nähtud riigikaitsemaaks ja krunt 36 haljasalaks. Kruntidele ei ole ehitusõigust määratud. Kaitseliit soovib Põllu tn 12 katastriüksusele püstitada ehitusloakohustusliku moodulhoone, mida planeering ei võimalda.

Planeerimisseaduse § 140 lõike 6 kohaselt tunnistab detailplaneeringu kehtetuks kohaliku omavalitsuse volikogu. Planeerimisseaduse § 140 lõike 1 punkti 2 kohaselt võib detailplaneeringu või selle osa tunnistada kehtetuks, kui planeeringu koostamise korraldaja või planeeritava kinnistu omanik soovib planeeringu elluviimisest loobuda. Planeerimisseaduse § 140 lõike 2 kohaselt võib detailplaneeringu tunnistada osaliselt kehtetuks, kui on tagatud planeeringu terviklahenduse elluviimine pärast detailplaneeringu osalist kehtetuks tunnistamist. Kose Vallavalitsus ja Kose Vallavolikogu on seisukohal, et detailplaneeringu osaline kehtetuks tunnistamine detailplaneeringu kruntidel nr 35 ja 36 (Põllu tn 12, 33702:003:0231) ei kahjusta avalikke huve ega takista planeeringu terviklahenduse elluviimist pärast detailplaneeringu osaliselt kehtetuks tunnistamist.

Planeerimisseaduse § 140 lõike 3 kohaselt esitatakse detailplaneeringu kehtetuks tunnistamise otsuse eelnõu kooskõlastamiseks § 127 lõikes 1 nimetatud asutustele ja arvamuse andmiseks § 127 lõikes 2 nimetatud isikutele ja asutustele. Planeerimisseaduse § 140 lõike 4 kohaselt loetakse otsuse eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi selle kohta arvamust avaldada, kui kooskõlastaja või arvamuse andja ei ole 30 päeva jooksul detailplaneeringu kehtetuks tunnistamise otsuse eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist.

Kose Vallavalitsus kaasas detailplaneeringu osalise kehtetuks tunnistamise eelnõu menetlusse kooskõlastamiseks Päästeameti Põhja päästekeskuse ja arvamuse andmiseks (kiri registreeritud dokumendiregistris …02.2025 nr 7-1.2/… all) naaberkinnistute omanikud (Põllu tn 7, Põllu tn 10a ja Jõe tn 25) ning Kose Vesi OÜ. Päästeamet *kooskõlastas / ei kooskõlastanud* eelnõu. Arvamuse andjad *vastasid / ei vastanud* tähtajaks.

Arvestades eeltoodut ja aluseks võttes planeerimisseaduse § 140 lõike 1 punkti 2 ja lõiked 5, 6, 9 ning 10,

KOSE VALLAVOLIKOGU

**O T S U S T A B:**

1. Tunnistada osaliselt kehtetuks Kose Vallavolikogu 23. novembri 2000. a otsusega nr 50 kehtestatud Põllu tänava piirkonna detailplaneering Kose alevikus (koostajad OÜ Disarek ja Kose Maakorralduse OÜ, planID 29189, kovID D11) kruntide nr 35 ja 36 osas (Põllu tn 12, 33702:003:0231).
2. Edastada teade detailplaneeringu kehtetuks tunnistamise kohta planeerimisseaduse § 127 lõigetes 1 ja 2 nimetatud isikutele ja asutustele.
3. Kose Vallavalitsusel kanda muudatused detailplaneeringusse toiminguna ning kanda muudatused planeeringute andmekogusse.
4. Otsus teha teatavaks ajalehtedes Kose Teataja ja Harju Elu, Ametlikes Teadaannetes ning valla veebilehel.
5. Otsus jõustub teatavakstegemisest.
6. Otsust on õigus vaidlustada 30 päeva jooksul, arvates päevast, millal vaiet esitama õigustatud isik otsusest teada sai või oleks pidanud teada saama, esitades vaide Kose Vallavolikogule haldusmenetluse seadusega vaidemenetlusele kehtestatud korras. Otsuse peale on õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

/*allkirjastatud digitaalselt*/

Martin Medar

Kose Vallavolikogu esimees